Súradnice: 48°04′52″S 19°15′45″V﻿ / ﻿48,0811°S 19,2626°V﻿ / 48.0811; 19.2626

**Trebušovský potok** je potok na juhu stredného Slovenska v regióne Poiplie, na území obcí Čelovce, Širákov, Kamenné Kosihy, Trebušovce, Malá Čalomija, Chrastince, Koláre a Slovenské Ďarmoty v okrese Veľký Krtíš v Banskobystrickom kraji. Nachádza sa v geomorfologickom celku Krupinská planina a v geomorfologickom celku Juhoslovenská kotlina. Ústi do Čebovského potoka. Má dĺžku 15,3 km. Rád toku IV.

Začiatok
--------

Začína sa sútokom zdrojníc v 352 m n. m. vo východnej časti územia obce Čelovce v lesnom extraviláne, 1 km juhozápadne od vrchu *Opavská hora* s 577 m n. m. Samotný vrchol *Opavskej hory* leží už za obecnou hranicou medzi obcami Čelovce a Opava na území obce Opava. Severozápadná zdrojnica pramení v 378 m n. m. a severovýchodná zdrojnica v 379 m n. m.

Opis toku
---------

*Trebušovský potok* tečie od prameňa lesným extravilánom obce Čelovce prevažne južným smerom, v 330 m n. m. pretína obecnú hranicu a vteká do severnej časti územia obce Širákov v lesnom extraviláne, vyteká z lesného extravilánu a preteká poľnohospodárskym extravilánom, vteká do intravilánu Širákova, mení smer na juhovýchod, v 188 m n. m. preteká cez obecnú hranicu medzi Širákovom a obcou Kamenné Kosihy, tečie cez intravilán obce Kamenné Kosihy, mení smer na juh, preteká cez poľnohospodársky extravilán Kamenných Kosíh, v 170 m n. m. pretína obecnú hranicu medzi Kamennými Kosihami a obcou Trebušovce, hneď priberá v 169 m n. m. pravostranný prítok Ďurkovský potok, tečie poľnohospodárskym extravilánom Trebušoviec, priberá v 164 m n. m. bezmenný pravostranný prítok, preteká cez intravilán Trebušoviec a opäť cez ich extravilán, priteká v 157 m n. m. na obecnú hranicu medzi Trebušovcami a obcou Malá Čalomija, v priestore poľnohospodárskeho extravilánu tečie po tejto obecnej hranici, pokračuje od 156 m n. m. po obecnej hranici medzi obcami Malá Čalomija a Chrastince, začína sa regulovaná kanalizovaná časť *Trebušovského potoka*, od 142 m n. m. pokračuje krátkym úsekom po obecnej hranici medzi obcami Chrastince a Koláre, v 141 m n. m. vteká na územie obce Slovenské Ďarmoty, po krátkom úseku v 140 m n. m. ústi na území Slovenských Ďarmôt do Čebovského potoka ako jeho pravostranný prítok. 

*Trebušovský potok* patrí do okresu Veľký Krtíš v Banskobystrickom kraji. Nachádza sa v geomorfologickom celku Krupinská planina v geomorfologickom podcelku Modrokamenské úboče (cca 2 km horného toku) a v geomorfologickom celku Juhoslovenská kotlina v geomorfologickom podcelku Ipeľská kotlina. Má jeden dôležitejší prítok Ďurkovský potok.

Pôvod názvu
-----------

Názov vodného toku *Trebušovský potok* má pôvod v názve obce Trebušovce s písomne doloženými záznamami 1247 *Trebogoch*, 1260 *Trebogost*, 1786 *Trebussowce*. Z toponyma Trebušovce bolo po pridaní formantu *-ský* a po kombinácii so všeobecným podstatným menom potok s významom *menší prirodzený vodný tok* utvorené dvojčlenné hydronymum atributívneho typu (dvojčlenný determinatívny názov so zhodou) zložené z prídavného mena a z podstatného mena v podobe *Trebušovský potok* ako súčasť veľmi početnej skupiny názvov v slovenskej toponymii, najmä hydronymii. Osadný názov Trebušovce vznikol z domácej podoby osobného mena *Trebohost* → *Trebuš* pridaním formantu *-ovce*, porovnaj *Mikuláš* → *Mikuš*, *Bohumil* → *Bohuš* .
Názov vodného toku bol štandardizovaný v roku 1976.
V priestore slovenskej hydronymie vodných tokov hydronymum *Trebušovský potok* je jedinečným hydronymom (september 2022).

Referencie
----------

1. ↑  Názvy vodných tokov. Bratislava: Úrad geodézie, kartografie a katastra Slovenskej republiky. Dostupné online  [cit. 2022-09-18.
2. ↑  Geografické názvy okresu Veľký Krtíš A21 Geografické názvoslovné zoznamy OSN ČSFR. Bratislava: Slovenský úrad geodézie a kartografie, P-471/1991 z 30.9.1991. 88 s. S. 44, 76. ISBN 80-900509-2-1.
3. ↑  KOČICKÝ, Dušan a IVANIČ, Boris. Geomorfologické členenie Slovenska. Bratislava: Štátny geologický ústav Dionýza Štúra, 2011. Dostupné on-line na  [cit. 2022-09-18
4. ↑  Názvy vrchov a dolín Slovenskej socialistickej republiky A6. Geografické názvoslovné zoznamy OSN ČSSR. Bratislava: Slovenský úrad geodézie a kartografie, P-250/1986 z 5.8.1986. 211 s. S. 10, 89, 180. 079-902-87 NVA (identifikačný kód tlačoviny z obdobia pred ISBN)
5. ↑  Priebeh Trebušovského potoka v Základnej báze údajov geografického informačného systému ZB GIS. Dostupné on-line na  [cit. 2022-09-22]
6. ↑  Mapový portál HIKING.SK. Dostupné on-line na  [cit. 2022-04-11]
7. ↑  Miroslav Kropilák. *Vlastivedný slovník obcí na Slovensku*. 1. vyd. Zväzok 3. Bratislava : VEDA vydavateľstvo Slovenskej akadémie vied, 1978. 3 zv. (532 s.) 71-114-78 (identifikačný kód tlačoviny z obdobia pred ISBN). S. 176.
8. ↑  Milan Majtán. *Z lexiky slovenskej toponymie*. 1. vyd. Bratislava : Veda vydavateľstvo Slovenskej akadémie vied, 1996. 191 s. ISBN 80-224-0480-2. S. 22, 24, 25, 57, 61, 127, 142.
9. ↑  Milan Majtán; Pavol Žigo. *Hydronymia povodia Ipľa*. 1. vyd. Bratislava : Jazykovedný ústav Ľudovíta Štúra SAV a Filozofická fakulta Univerzity Komenského, 1999. 116 s. (Hydronymia Slovaciae.) ISBN 80-88870-12-7. S. 79.
10. ↑  Geografické názvoslovie Základnej mapy ČSSR 1:50 000 z územia Slovenskej socialistickej republiky, 1. Názvy nesídelných geografických objektov, Stredoslovenský kraj. Slovenský úrad geodézie a kartografie, č. P-164/1976 z 23.6.1976, Kartografické informácie 9. 177 s. S. 152. Bratislava 1977. 79-008-76 (identifikačný kód tlačoviny z obdobia pred ISBN).

| * z
* d
* u
Vodné toky v povodí **Čebovského potoka** |
| --- |
| *Čebovský potok* → *Ipeľ* → *Dunaj* |
| Vodné toky | Androvičov jarok · Biely potok · Cerinský potok · Čahovský potok · **Čebovský potok** · Čerešňový jarok · Ďurkovský potok · Kosihovský potok · Kvačinský jarok · Lesenický potok · Rakytie · Seliansky potok · Trebušovský potok · Vápenný jarok · Višňový potok |
| Vodná plocha | Vodná nádrž Kosihovce |